钦定古今图书集成/明伦汇编/官常典/第762卷 > 陈潜夫
## 钦定古今图书集成/明伦汇编/官常典/第762卷 > 陈潜夫

按《明外史》本传：“潜夫，字元倩，钱塘人。家贫落魄，好大
言以駴俗。崇祯九年，举于乡，益广交游，为豪举。好臧
否人，里中人恶之。友人陆培兄弟为文逐潜夫，潜夫
乃避居华亭。十六年冬，授开封推官。大河南五郡尽
为贼据，开封被河灌城，虚无人，长吏皆寄居封丘。有
劝潜夫弗往者，不听，驰之封丘。会叛将陈永福率贼”
兵出山西。其子德为巡抚秦所式部将，缚巡按御史
苏京去。潜夫募民兵千，请于所式及总兵卜从善、许
定国，令共剿，皆不肯行。潜夫乃以十七年正月奉周
王渡河，居杞县，檄召旁近长吏，设《高皇帝位，歃血誓》
固守。贼所设伪巡抚梁启隆居开封。故归德推官桑
开第降贼，为督，赋他伪官散布郡邑间甚众，而开封
东西诸土寨剽劫公行，相攻杀无已。潜夫转侧杞、陈
留间，朝夕不自保。闻西平寨副将刘洪起勇而好义，
屡杀贼有功，躬往说之。五月五日，方誓师，而都城失
守。报至，乃恸哭，令其下缟素。洪起兵万，号五万，潜夫
兵三千，俘杞伪官。启隆闻风遁去，遂渡河而北，大破
贼将陈德于柳园。时李自成已败走山西，而南阳贼
乘间犯西平，洪起引还，潜夫亦随而南。福王立于南
京，潜夫传露布至朝中，大喜，即擢监军御史，巡按河
南。潜夫乃入朝，言：“中兴在进取，王业不偏安。山东、河
南地尺寸不可弃，豪杰结寨自固者，引领待官军。诚
分命藩镇，以一军出颍、寿，一军出淮、徐，则众心竞奋，
争为我用。更颁爵赏鼓舞，计远近，画城堡，俾自守，而
我督抚将帅，屯锐师要害以策应之，宽则耕屯为食，
急则披甲乘墉，一方有警，前后救援，长河不足守也。
汴梁一路，臣联络素定，旬日可集十馀万人。诚稍给
糗粮，容臣自将，臣当荷戈先驱，诸藩镇为后劲，河南
五郡可尽复。五郡既复，画河为固，南连荆、楚，西控秦
关，北临赵、卫，上之则恢复可望，下之则江、淮永安，此
今日至计也。两淮之上，何事多兵？督抚纷纭，并为虚
设。若不思外拒，专事退守，举土地甲兵之众致之他
人，臣恐江淮亦未可保也。”当是时，开封、汝宁间列寨
百数，洪起最大；南阳列寨数十，萧应训最大；洛阳列
寨亦数十，李际遇最大。诸帅中独洪起欲效忠，潜夫
请予挂印为将军。马士英不听，而用其姻娅越其杰
巡抚河南。潜夫自九月入觐，便道省亲，甫五日即驰
赴河上，所建白皆不用，诸镇兵无至者。其杰老惫不
知兵，兵部尚书张缙彦总督河南、山东军务，止提空
名，不能驭诸将。其冬，应训复南阳及泌阳、舞阳、桐柏，
遣子三杰献捷。潜夫授告身，饮之酒，鼓吹旌旗前导
出。三杰喜过望，往谒其杰。其杰觊其贿，故为尊严，厉
辞诘责，诋为贼。三杰泣而出，萌异心。潜夫过诸寨，皆
铙吹迎送。其杰间过之，诸寨皆闭门不出。其杰恚，谮
潜夫于士英。士英怒。冬，尽召潜夫还，以凌𬳶代。潜夫
亦遭外艰归。明年三月，给事中林有本疏劾御史彭
遇颽，并及潜夫；士英以遇颽己私人，置不问，独令议
潜夫罪。先是，有童氏者，自言福王继妃，广昌伯刘良
佐具礼送之。潜夫至寿州，见车马驺从，传呼“皇后”来，
亦称臣朝谒。及童氏入都，王以为假冒，下之狱；遂责
潜夫私谒妖妇，逮下狱司治之。未几，南都不守，潜夫
得脱归。闻鲁王监国绍兴，渡江往谒，命复故官，加太
仆少卿。监军乃自募三百人，列营江上。寻进大理寺
少卿兼御史如故。及江上师尽溃，潜夫走至山阴化
龙桥，作《绝命词》，偕妻妾二孟氏同赴水死，年三十七。